**Delo in zaposlovanje tujcev**

**-**

**kršenje zakonodaje lahko vodi v prepoved zaposlovanja tujcev**

Ministrstvo za delo, družino, socialne zadeve in enake možnosti (MDDSZ) si skupaj z Inšpektoratom Republike Slovenije za delo (IRSD) ves čas prizadeva za znižanje števila kršitev delovnopravne zakonodaje in zakonodaje glede zaposlovanja tujcev. V ta namen tako MDDSZ kot IRSD organizirata preventivne ukrepe osveščanja delavcev in delodajalcev.

IRSD poleg navedenega ves čas izvaja tudi usmerjene akcije nadzora, v katerih preverja spoštovanje delovnopravne zakonodaje (npr. nadzor nad izvajanjem delovnopravne zakonodaje pri delodajalcih v dejavnosti prometa, obratovanja taksijev, gostinstva, gradbeništva ipd.). Ti sistematični nadzori se bodo v prihodnje še okrepili.

Veljavna zakonodaja vzpostavlja tudi nekatere preventivne mehanizme, ki zaznajo neželene in nepoštene prakse ter jih sankcionira. Ob enem pa zakonodaja vzpostavlja tudi nekatere preprečilne in odvračilne ukrepe.

Tekom nadzorov delodajalcev je bila v preteklosti zaznana nizka osveščenost delodajalcev z naborom zakonskih sankcij oziroma preprečilnih in odvračilnih ukrepov, ki lahko doletijo delodajalce, ki kršijo zakonodajo.

Vsled navedenemu v povezavi z delom tujcev posebej izpostavljamo omejitve in prepovedi zaposlovanja, samozaposlovanja in dela tujcev na podlagi določb Zakona o zaposlovanju, samozaposlovanju in delu tujcev (42. člen ZZSDT).

|  |
| --- |
| V primeru, da se delodajalcem, ki kršijo določbe zakona, ki ureja delovna razmerja, prepoved dela in zaposlovanja na črno, zaposlovanja, samozaposlovanja in dela tujcev, urejanje trga dela ter varstvo in zdravje pri delu, pravnomočno izreče globa Inšpektorata RS za delo, nastopi stranska sankcija avtomatično in se glede na težo kršitve uveljavi za obdobje od enega do pet let. To v praksi pomeni, da delodajalec z izrečeno stransko sankcijo prepovedi zaposlovanje tujcev, za to obdobje ne sme zaposlovati novih delavcev migrantov, državljanov tretjih držav, niti ne more podaljšati statusa obstoječim delavcem migrantom, ki so že v delovnem razmerju pri tem delodajalcu. |